[{"text_idx": "#000003", "text": "Gyda o leiaf un mewn pump o gartrefi Prydain yn defnyddio seinydd clyfar (smart speakers), mae\u2019n dechnoleg sy\u2019n rhan o fywyd dyddiol mwy a mwy ohonom."}, {"text_idx": "#000004", "text": "Mae S4C ac Y Pod yn falch felly, o lansio sgi\u0300l newydd o\u2019r enw Welsh Language Podcasts sy\u2019n caniata\u0301u i ddefnyddwyr Alexa chwilio am gynnwys penodol trwy siarad Cymraeg."}, {"text_idx": "#000005", "text": "\u201cFel mae\u2019r enw yn awgrymu, casgliad o bodlediadau Cymraeg eu hiaith yw Welsh Language Podcasts. Ond, y peth mwya arbennig yw, unwaith mae\u2019r sgi\u0300l ar agor, gallwch bori trwy\u2019r cynnwys trwy sgwrsio hefo Alexa yn Gymraeg\u201d meddai Rhodri ap Dyfrig, Comisiynydd Cynnwys Arlein S4C."}, {"text_idx": "#000006", "text": "\u201cDyma\u2019r tro cyntaf erioed i dechnoleg o\u2019r fath gael ei ddatblygu ar system Alexa, felly mae\u2019n rhywbeth mae S4C, Mobilise Cloud Services \u2013 sef y cwmni o Abertawe a wnaeth ddatblygu\u2019r technoleg ac Y Pod \u2013 sy\u2019n darparu\u2019r cynnwys, yn falch iawn ohono."}, {"text_idx": "#000007", "text": "\u201cMae\u2019r sgi\u0300l arloesol yma ar gael yn rhad ac am ddim i unrhyw un sydd gyda dyfais Alexa, fel Echo neu Dot. Mae\u2019n gweithio mewn ffordd tebyg i Ap, felly yr oll sydd angen gwneud i\u2019w ddefnyddio yw gosod y sgi\u0300l ar eich dyfais.\u201d"}, {"text_idx": "#000009", "text": "\u201cCawsom ambell her wrth geisio gwneud yn siw\u0302r bod Alexa yn deall gorchmynion Cymraeg, ond mae\u2019r holl waith wedi talu ar ei ganfed nawr fod Amazon wedi cymeradwyo Welsh Language Podcasts."}, {"text_idx": "#000010", "text": "\u201cGobeithio bydd pobl yn defnyddio\u2019r sgi\u0300l i ddangos fod galw am wasanaethau pellach o\u2019r fath ar Alexa. Mae\u2019n gyffrous meddwl gall hyn sbarduno mwy o ddatblygiadau technoleg llais yn y Gymraeg\u201d ychwanegodd James."}, {"text_idx": "#000011", "text": "\u201cBuodd fy mab a merch sydd yn eu harddegau yn helpu gyda\u2019r profi \u2013 dydyn nhw methu aros i\u2019w ffrindiau gael tro. Gan fod fy ngwraig a fy mhlant i gyd yn siarad Cymraeg yn rhugl, mae\u2019r sgwrs gartref yn Saeneg yn aml er fy mudd i. Ond bydd hyn yn rhywbeth y gallwn ni i gyd ei wneud gyda\u2019n gilydd, yn Gymraeg, gan ei fod yn ffordd wych i mi ddysgu ac ymarfer.\u201d"}, {"text_idx": "#000013", "text": "Dywed Aled Jones o Y Pod \u201cGyda mwy ohonom yn chwilio am bethau i\u2019n difyru wrth aros gartref, mae Ffit Cymru a Clic o\u2019r Archif yn boblogaidd iawn ar hyn o bryd, yn ogystal a\u0302 Phodlediadau sy\u2019n helpu dysgwyr fel Gair Cymraeg y Dydd a Pigion (Highlights for Welsh learners)."}, {"text_idx": "#000014", "text": "\u201cMae podlediadau cerddoriaeth, chwaraeon, materion cyfoes, comedi a mwy wedi eu casglu ar Y Pod. Gallwch chwilio fesul categori, neu ofyn i Alexa ddewis rhywbeth drosoch chi os ydych chi\u2019n teimlo\u2019n lwcus.\u201d"}, {"text_idx": "#000015", "text": "Mae datblygiad o\u2019r fath yn amserol iawn, gan fod disgwyl y bydd cynnydd sylweddol yn y nifer o bobl sy\u2019n defnyddio technoleg llais oherwydd y coronafeirws. Mae dyfais o\u2019r fath yn cael ei gweld fel rhywbeth sy\u2019n llawer mwy hylaw na dyfais sydd angen ei gyffwrdd."}, {"text_idx": "#000016", "text": "\u201cOs oes gennych ddyfais Echo neu Dot, dyma gyfle gwych i fod yn rhan o rhywbeth arbennig a siarad Cymraeg gyda Alexa. Gallwch hyd yn oed ei wneud drwy ap Alexa ar eich ffo\u0302n clyfar. Ma\u2019n swreal!"}, {"text_idx": "#000019", "text": "Am ragor o wybodaeth ewch i "}, {"text_idx": "#000020", "text": "Gallwch ddod o hyd i bodlediadau S4C ar "}]